13. ข้อมูลการเงินที่สำคัญ

  รอบบัญชีของบริษัทเริ่มวันที่ 1 พฤศจิกายน และสิ้นสุดวันที่ 31 ตุลาคม ของทุกปี

1.  รายงานของผู้สอบบัญชี

1)  ผู้สอบบัญชี

  ปี 2556 นางสาววิมลพร บุณยัษเฐียร ผู้สอบบัญชีรับอนุญาตเลขทะเบียน 4067

  บริษัท ดีลอยท์ ทู้ช โธมัทสุ ไชยยศ สอบบัญชี จำกัด

  ปี 2557 นางสาววิมลพร บุณยัษเฐียร ผู้สอบบัญชีรับอนุญาตเลขทะเบียน 4067

  บริษัท ดีลอยท์ ทู้ช โธมัทสุ ไชยยศ สอบบัญชี จำกัด

  ปี 2558 นางสาววิมลพร บุณยัษเฐียร ผู้สอบบัญชีรับอนุญาตเลขทะเบียน 4067

  บริษัท ดีลอยท์ ทู้ช โธมัทสุ ไชยยศ สอบบัญชี จำกัด

2)  สรุปรายงานการตรวจสอบบัญชีของผู้สอบบัญชีในระยะ 3 ปีที่ผ่านมา

  ปี 2556 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

  ปี 2557 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

  ปี 2558 ผู้สอบบัญชีได้ตรวจสอบงบการเงินโดยให้ความเห็นโดยไม่มีเงื่อนไข

2.  สัดส่วนการถือหุ้นในบริษัทย่อย และหลักเกณฑ์ในการทำงบการเงินรวม

งบการเงินปี 2556 งบการเงินปี 2557 และงบการเงินปี 2558
ประกอบด้วยบริษัทย่อยจำนวนทั้งสิ้น 14 แห่ง (ไม่รวมบริษัทย่อย ของบริษัท ไทยชูการ์ เทอร์มิเนิ้ล
จำกัด (มหาชน))

ตารางที่ 13.1: แสดงสัดส่วนการถือหุ้นของบริษัททางตรงและทางอ้อม

  ---------------------------------------- --------------------- ---------- ---------
                                           อัตราร้อยละของการถือหุ้น              

                                           2556                  2557       2558

  บริษัท น้ำตาลท่ามะกา จำกัด                    90.21                 90.21      90.21

  บริษัท โรงงานน้ำตาลนิวกรุงไทย จำกัด            95.78                 95.78      95.78

  บริษัท น้ำตาลนิวกว้างสุ้นหลี จำกัด                98.61                 98.61      98.61

  บริษัท เคเอสแอล เรียลเอสเทต จำกัด            80.31                 91.02      91.02

  บริษัท เคเอสแอล เอ็กซ์ปอร์ตเทรดดิ้ง จำกัด        79.55                 79.55      79.55

  บริษัท เคเอสแอล แมททีเรียล ซัพพลายส์ จำกัด*     100.00                100.00     100.00

  บริษัท โรงไฟฟ้าน้ำตาลขอนแก่น จำกัด             100.00                100.00     100.00

  บริษัท ขอนแก่นแอลกอฮอล์ จำกัด                 100.00                100.00     100.00

  บริษัท เคเอสแอล อะโกร แอนด์เทรดดิ้ง จำกัด      100.00                100.00     100.00

  บริษัท น้ำตาลสะหวันนะเขด จำกัด                98.49                 98.49      98.49

  บริษัท Koh Kong Plantation จำกัด**          70.00                 80.00      80.00

  บริษัท Koh Kong Sugar Industry จำกัด        70.00                 80.00      80.00

  บริษัท Wynn In Trading จำกัด                100.00                100.00     100.00

  บริษัท ไทยชูการ์ เทอร์มิเนิ้ล จำกัด (มหาชน)***    23.82                 23.82      23.82
  ---------------------------------------- --------------------- ---------- ---------

หมายเหตุ

* ชื่อเดิม บริษัท เคเอสแอล เคมี จำกัด

** ถือทางอ้อมผ่าน บริษัท Wynn In Trading จำกัด

*** อย่างไรก็ตาม ในบริษัท ไทยชูการ์ เทอร์มิเนิ้ล จำกัด (มหาชน)
บริษัทย่อยซึ่งเป็นบริษัทจดทะเบียนในตลาดหลักทรัพย์แห่งประเทศไทย ชื่อย่อ TSTE
มีบริษัทย่อยของบริษัท ไทยชูการ์ เทอร์มินัล จำกัด (มหาชน) อีก 5 บริษัท ได้แก่

บริษัท ที เอส จี แอสเซ็ท จำกัด  ทำธุรกิจให้เช่าอสังหาริมทรัพย์
อัตราการถือหุ้นรวมทั้งทางตรงและทางอ้อม 23.11%

บริษัท ที เอส อุตสาหกรรมน้ำมัน จำกัด ทำธุรกิจซื้อ-ขาย ให้เช่า
และพัฒนาอสังหาริมทรัพย์และประกอบธุรกิจโรงกลั่นน้ำมันปาล์ม
อัตราการถือหุ้นรวมทั้งทางตรงและทางอ้อม 28.48%

บริษัท ที เอส ฟลาวมิลล์ จำกัด (มหาชน) ทำธุรกิจให้เช่าอสังหาริมทรัพย์ และธุรกิจผลิตแป้งสาลี
อัตราการถือหุ้นรวมทั้งทางตรงและทางอ้อม 16.59% เป็นบริษัทจดทะเบียนในตลาดหลักทรัพย์ ชื่อย่อ
TMILL

บริษัท ที เอส คลังสินค้า จำกัด ทำธุรกิจรับฝากและขนถ่ายสินค้า
อัตราการถือหุ้นรวมทั้งทางตรงและทางอ้อม 19.30%

บริษัท ที เอส ขนส่งและโลจิสติกส์ จำกัด ทำธุรกิจให้บริการขนส่ง บริการรักษาความปลอดภัย
และโรงงานผลิตถุงกระสอบพลาสติก  อัตราการถือหุ้นรวมทั้งทางตรงและทางอ้อม 30.58%

รายละเอียดสามารถดูได้จากข้อมูลบริษัทจดทะเบียน บริษัท ไทยชูการ์ เทอร์มิเนิ้ล จำกัด (มหาชน)
(TSTE) และ บริษัท ที เอส ฟลาวมิลล์ จำกัด (มหาชน) (TMILL)

3.  งบกำไรขาดทุน

ปี 2558 บริษัท มีรายได้จากการดำเนินงานรวมทั้งสิ้น 18,866 ล้านบาท ลดลงจากปีที่ผ่านมา
ร้อยละ 2 โดยรายได้จะมาจากรายได้จากการขาย 18,378 ล้านบาท และรายได้จากการบริการ
488 ล้านบาท โดยในปี 2558 ถึงแม้ว่าราคาน้ำตาลตลาดโลกจะปรับตัวลดลง
ทำให้ราคาขายส่งออกลดลงร้อยละ 17 - 21 แต่บริษัทมีปริมาณการขายน้ำตาลเพิ่มขึ้นร้อยละ 10
จากผลผลิตที่เพิ่มขึ้น ส่งผลให้ในภาพรวมรายได้จากการขายลดลงร้อยละ 2 เมื่อเทียบกับปีที่ผ่านมา

บริษัทมีต้นทุนรวมทั้งสิ้น 14,837 ล้านบาท เพิ่มขึ้นจากปีที่ผ่านมาร้อยละ 3
ซึ่งมาจากปริมาณการขายน้ำตาลที่เพิ่มขึ้น และค่าใช้จ่ายคงที่ เช่น เงินเดือน ค่าแรง
และค่าเสื่อมราคา ที่ปรับเพิ่มขึ้น

ในส่วนของรายได้อื่น ๆ 661 ล้านบาท บริษัทมีรายได้อื่น ๆ เพิ่มขึ้น 214 ล้านบาท
มาจากกำไรจากการทำอนุพันธ์ป้องกันความเสี่ยงจากราคาน้ำตาล และค่าตอบแทนการผลิต
ที่จะได้รับเนื่องจากราคาอ้อยเบื้องต้นสูงกว่าราคาอ้อยเบื้องสุดท้าย

ส่งผลให้บริษัทมีกำไรก่อนหักค่าใช้จ่ายทั้งสิ้น 4,690 ล้านบาท ลดลงร้อยละ 11
เมื่อเทียบกับปีที่ผ่านมา

ในส่วนของค่าใช้จ่ายขายและบริหาร

(1) บริษัทมีค่าใช้จ่ายในการขาย 595 ล้านบาท ลดลงร้อยละ 4
เนื่องจากค่าขนส่งที่ลดลงจากราคาน้ำมัน และค่าใช้จ่ายในการฝากเก็บสินค้าลดลง

(2) บริษัท มีค่าใช้จ่ายในการบริหาร 864 ล้านบาท เพิ่มขึ้นร้อยละ 19
ซึ่งมาจากขาดทุนจากอัตราแลกเปลี่ยน 110 ล้านบาท และมีค่าใช้จ่ายค่าตอบแทนผู้บริหาร 197
ล้านบาทใกล้เคียงกับเดิม

(3) ค่าธรรมเนียมกองทุน 1,157 ล้านบาท เพิ่มขึ้นจากปีที่ผ่านมาที่ 992 ล้านบาท
มาจากปริมาณขายภายในประเทศ (โควต้า ก) เพิ่มขึ้น

ทำให้บริษัทมีกำไรก่อนต้นทุนทางการเงินและภาษีเงินได้ 1,877 ล้านบาท ลดลงร้อยละ 31

ในปี 2558 บริษัทมีต้นทุนทางการเงิน 849 ล้านบาท เพิ่มขึ้นร้อยละ 2
และภาระภาษีเงินได้นิติบุคคล 93 ล้านบาท หักผู้ถือหุ้นส่วนน้อย 134 ล้านบาท
ส่งผลให้กำไรสุทธิในส่วนของบริษัท ลดลงร้อยละ 50 จากปีที่ผ่านมาที่ 1,626 ล้านบาท ลดลงเป็น
815 ล้านบาทในปี 2558

ตารางที่ 13.2 : แสดงงบกำไรขาดทุนรวมของบริษัท และบริษัทย่อย เปรียบเทียบ 3 ปีย้อนหลัง

[]

เมื่อพิจารณาในส่วนของโครงสร้างรายได้จากการดำเนินงานทั้งสิ้น 18,866 ล้านบาท
บริษัทมีรายได้จากการขายน้ำตาลและกากน้ำตาล 13,263 ล้านบาท คิดเป็นร้อยละ 71
ของรายได้ทั้งหมด รายได้จากการขายเอทานอลและเบนซิน 2,510 ล้านบาท คิดเป็นร้อยละ 13
ของรายได้ทั้งหมด รายได้จากการขายไฟฟ้า
ที่ซึ่งโรงไฟฟ้าของบริษัทจำหน่ายไฟฟ้าให้กับการไฟฟ้าฝ่ายผลิตตามสัญญาซื้อขายไฟฟ้า จำนวน 1,011
ล้านบาท คิดเป็นร้อยละ5 รายได้จากการขายแป้งสาลี น้ำมันปาล์ม และกระสอบ 1,059 ล้านบาท
คิดเป็นร้อยละ 6 รายได้ที่เหลือจะเป็นรายได้จากการขายปุ๋ย รายได้จากงานบริการ
และรายได้อื่นๆ

ตารางที่ 13.3 : โครงสร้างรายได้ของบริษัท 3 ปีย้อนหลัง

[]

4.  งบแสดงฐานะการเงินรวมของบริษัทและบริษัทย่อย

ตารางที่ 13.4 : สรุปงบแสดงฐานะการเงินรวมของบริษัทและบริษัทย่อยของบริษัท เปรียบเทียบ 3
ปีย้อนหลัง

[]

ในปี 2558 บริษัทมีสินทรัพย์รวม 40,176 ล้านบาท ใกล้เคียงกับปี 2557 ที่ 40,134 ล้านบาท
หนี้สินรวมลดลงร้อยละ 2 จาก 25,301 ล้านบาท ในปี 2557 เป็น 24,688 ล้านบาท
จึงส่งผลให้อัตราหนี้สินต่อทุนลดลงจาก 1.71 เท่าในปี 2557 เป็น 1.59 เท่า
และอัตราหนี้สินที่มีภาระดอกเบี้ยต่อทุนลดลงจาก 1.48 เท่าในปี 2557 เป็น 1.45 เท่า
โดยรายการในปี 2558 ที่เปลี่ยนแปลงอย่างมีสาระสำคัญ เมื่อเทียบกับปี 2557 มีดังต่อไปนี้

(1) ลูกหนี้การค้า ลดลงร้อยละ 26 มาจากปีที่ผ่านมา 2557 ลูกค้ารับมอบสินค้าล่าช้า
ส่งผลให้มีการฝากเก็บสินค้าในโกดังสินค้า ส่งผลให้ลูกหนี้การค้าในปี 2557 อยู่ในระดับที่สูง
อย่างไรก็ตามในปี 2558 เมื่อเทียบกับปี 2556 ลูกหนี้การค้า ยังคงอยู่ในระดับสูง เนื่องจากในปี
2558 ค่าอ้อยขั้นต้นสูงกว่าขั้นสุดท้าย
ทำให้กองทุนอ้อยและน้ำตาลจะต้องมีการจ่ายชดเชยให้กับโรงงานน้ำตาลในส่วนของค่าอ้อยที่จ่ายเกินและชดเชยค่าตอบแทนการผลิต
ซึ่ง ณ 31 ตุลาคม 2558 กองทุนยังไม่ได้ชำระเงินดังกล่าว

(2) ลูกหนี้ชาวไร่ที่เพิ่มขึ้น เนื่องจาก บริษัทมีการขยายกำลังการหีบอ้อยเพิ่มขึ้น
ส่งผลให้มีการปล่อยสินเชื่อให้แก่เกษตรกรเพื่อส่งเสริมการเพาะปลูกอ้อยมากขึ้น

(3) เงินให้กู้ยืมระยะสั้นแก่ชาวไร่ ลดลง เนื่องจากบริษัทรับซื้อเช็คล่วงหน้าน้อยลง

(4) สินค้าคงเหลือ ปรับตัวลดลงร้อยละ 6 มาจากปริมาณน้ำตาลคงคลัง ลดลงเมื่อเทียบกับปี 2557

(5) หนี้สินหมุนเวียนที่ลดลง แต่หนี้สินไม่หมุนเวียนเพิ่มขึ้น มาจากการที่บริษัทลดหนี้สินระยะสั้นลง
และเพิ่มปริมาณหนี้สินระยะยาวเพิ่มขึ้น เพื่อให้อัตราส่วน Current Ratio อยู่ในระดับที่เหมาะสม

5.  งบกระแสเงินสด

ตารางที่ 13.5 : แสดงงบกระแสเงินสดของบริษัท เปรียบเทียบ 3 ปีย้อนหลัง

[]

ในปี 2558
บริษัทและบริษัทย่อยได้รับกระแสเงินสดจากกิจกรรมการดำเนินงานก่อนการเปลี่ยนแปลงในสินทรัพย์และหนี้สินดำเนินงานเข้ามาทั้งสิ้น
3,135 ล้านบาท ลดลงจากปี 2557 ร้อยละ 19 สืบเนื่องจากราคาขายน้ำตาลเฉลี่ยลดลง
เมื่อเทียบกับปีที่ผ่านมา ส่งผลให้ในปี 2557 บริษัทและบริษัทย่อยมีกระแสเงินสดจากการดำเนินงาน
1,392 ล้านบาท ลดลงร้อยละ 13 จากปี 2556

ในส่วนกระแสเงินสดจากกิจกรรมการลงทุน บริษัทและบริษัทย่อย
มีการจ่ายเงินจากกิจกรรมการลงทุน (สุทธิ) ทั้งหมด 931 ล้านบาท โดย 965 ล้านบาท
เป็นการลงทุนในที่ดิน อาคาร เครื่องจักร (สุทธิ) ซึ่งส่วนใหญ่เกิดจากการซ่อมบำรุงปกติรายปี
และการลงทุนท่าเรือตู้คอนเทนเนอร์ของบริษัท ไทยชูการ์ เทอร์มิเนิ้ล จำกัด (มหาชน)
ซึ่งเป็นบริษัทย่อย

ในกิจกรรมการจัดหาเงิน บริษัทและบริษัทย่อย จ่ายเงินสดสุทธิทั้งหมด 314 ล้านบาท
ซึ่งเป็นการคืนเงินกู้

6.  อัตราส่วนทางการเงิน

ตารางที่ 13.6 : แสดงอัตราส่วนทางการเงิน เปรียบเทียบ3 ปีย้อนหลัง

[]

จะเห็นได้ว่าจากปี 2558 อัตราส่วนทางการเงิน ในส่วน ของ Liquidity ที่เป็นส่วนของ
Current Ratio และ Acid Test Ratio ปรับตัวดีขึ้น
สืบเนื่องจากบริษัทได้เปลี่ยนแปลงโครงสร้างเงินกู้ โดยใช้เงินกู้ระยะยาวเพิ่มขึ้น
เนื่องจากที่ผ่านมาบริษัทได้บริหารเงินโดยใช้วงเงินสินเชื่อระยะสั้นมาหมุนเวียนในการลงทุนโครงการก่อน
จากนั้นเมื่อถึงกำหนดระยะเวลาตามสัญญาเงินกู้ระยะยาว
ทางบริษัทจึงเปลี่ยนมาใช้วงเงินสินเชื่อระยะยาวแทน
การกระทำดังกล่าวเป็นการบริหารเงินเพื่อลดภาระดอกเบี้ยเงินกู้ลง
แต่ทำให้อัตราส่วนทางการเงินในส่วนของ Current Ratio และ Acid Test Ratio
ลดลงเช่นกัน

สำหรับอัตราส่วนที่เกี่ยวกับหนี้สิน จะเห็นได้ว่าทั้ง D/E Ratio, IBD/E Ratio และ LTD to
equity ลดลง สืบเนื่องจากการคืนเงินกู้ และบริษัทไม่มีการใช้เงินลงทุนขนาดใหญ่

ในส่วนของความสามารถในการทำกำไรจะเห็นได้ว่า ROE, ROA ปรับตัวลดลง
จากผลประกอบการของปีนี้ที่ลดลง

14. การวิเคราะห์ และคำอธิบายของฝ่ายจัดการ

โดยเมื่อพิจารณากำไรจากการดำเนินงานก่อนหักค่าใช้จ่ายบริหาร ดอกเบี้ย และภาษี รายธุรกิจ
จะเห็นได้ว่าธุรกิจน้ำตาลในประเทศ มีกำไรลดลงร้อยละ 18 ธุรกิจไฟฟ้ามีกำไรลดลงร้อยละ 21
ธุรกิจเอทานอลและธุรกิจที่เกี่ยวข้องมีกำไรลดลง ร้อยละ 10 และธุรกิจน้ำตาลต่างประเทศ
ในประเทศลาวและกัมพูชา มีผลประกอบการขาดทุน ดังแสดงในแผนภาพ โดยสาเหตุหลักเกิดจาก

แผนภาพ1 : กำไรจากการดำเนินงานก่อนหักค่าใช้จ่ายบริหาร ดอกเบี้ย และภาษี รายธุรกิจ

[]

ธุรกิจน้ำตาลในประเทศ

แผนภาพ 2: ราคาน้ำตาลตลาดโลก เซนต์ต่อปอนด์

[]

ผลประกอบการของธุรกิจน้ำตาลในปี 2558 เมื่อเทียบกับปีที่ผ่านมา
เนื่องจากราคาน้ำตาลตลาดโลกปรับตัวลดลง
ทำให้ราคาขายเฉลี่ยน้ำตาลต่างประเทศลดลงเมื่อเทียบกับปีที่ผ่านมา ( โดยเมื่อเทียบกับปีที่ผ่านมา
น้ำตาลรีไฟน์และทรายขาว ราคาขายเฉลี่ยลดลงจาก 16,525 บาทต่อตัน เหลือ 13,793
บาทต่อตัน และน้ำตาลทรายดิบ ราคาขายเฉลี่ยลดลงจาก 13,189 บาทต่อตัน เหลือ 10,463
บาทต่อตัน) สาเหตุที่ทำให้ราคาน้ำตาลปรับตัวลดลงค่อนข้างมากในปี 2558
มาจากค่าเงินของบราซิล (ซึ่งเป็นผู้ส่งออกน้ำตาลรายใหญ่สุดของโลก) อ่อนค่าลงร้อยละ 49 จาก
2.66 เรียลต่อดอลล่าร์สหรัฐในปี 2557 เป็น 3.96 เรียลต่อดอลล่าร์สหรัฐในปี 2558
(ตามแผนภาพ 3 แสดงอัตราแลกเปลี่ยนเรียลต่อดอลล่าร์สหรัฐ) ทำให้เกิดการคาดการณ์ว่า
โรงงานน้ำตาลในบราซิลจะนำอ้อยไปผลิตเป็นน้ำตาลเพื่อส่งออกมากขึ้น
แทนที่จะผลิตเป็นเอทานอลจำหน่ายในประเทศ จึงเกิดแรงขายเก็งกำไรจากกองทุน
ส่งผลต่อให้ราคาน้ำตาลตลาดโลก ในช่วงครึ่งปีหลังของปี 2558
ราคาน้ำตาลได้ปรับตัวลดลงไปต่ำสุดที่ 10.13 เซนต์ต่อปอนด์ (ปัจจุบันสืบเนื่องจากปี 2559
คาดว่าปริมาณการผลิตทั่วโลกจะน้อยกว่าการบริโภค ราคาน้ำตาลได้ปรับตัวกลับไปยืนอยู่ที่ระดับ 15
เซนต์ต่อปอนด์)

แผนภาพ 3: แสดงอัตราแลกเปลี่ยนเรียลต่อดอลล่าร์สหรัฐ

[]

ถึงแม้ว่าราคาต้นทุนวัตถุดิบ (ราคาอ้อย) จะอยู่ภายใต้ระบบแบ่งปันผลประโยชน์ 70:30
ซึ่งเมื่อราคาน้ำตาลตลาดโลกปรับตัวลดลง ต้นทุนวัตถุดิบจะปรับตัวลดลงตาม อย่างไรก็ตาม
ต้นทุนค่าใช้จ่ายอื่น ๆ ในกระบวนการผลิต ไม่ได้ปรับตัวลดลงตามสัดส่วน
ส่งผลให้อัตรากำไรขั้นต้นลดลง และทำให้ผลประกอบการธุรกิจน้ำตาลในประเทศ ในปี 2558
ปรับตัวลดลง เมื่อเทียบกับปีที่ผ่านมา

ธุรกิจน้ำตาลต่างประเทศ (ลาวและกัมพูชา)

ผลประกอบการลดลง สืบเนื่องจากราคาน้ำตาลตลาดโลกปรับตัวลดลง แต่ต้นทุนวัตถุดิบ
อ้อยซึ่งส่วนใหญ่จะเป็นอ้อยที่บริษัทเพาะปลูกเอง
และการเพาะปลูกอ้อยจะเป็นการลงทุนค่าใช้จ่ายล่วงหน้า 1 ปี (อายุอ้อยเข้าหีบ 12 – 14 เดือน)
ดังนั้นเมื่อราคาน้ำตาลตลาดโลกปี 2558
ปรับตัวลดลงส่งผลให้ต้นทุนการผลิตที่บันทึกไว้สูงกว่าราคาขาย ทำให้ธุรกิจน้ำตาลต่างประเทศ
(ลาวและกัมพูชา) มีผลประกอบการขาดทุน

ธุรกิจไฟฟ้า

ในส่วนของธุรกิจไฟฟ้า ผลประกอบการลดลงเมื่อเทียบกับปีที่ผ่านมา เนื่องจาก

(1) ในไตรมาส 4 โรงไฟฟ้าที่บ่อพลอย จังหวัดกาญจนบุรี มีการซ่อมแซมใหญ่
ทำให้หยุดจำหน่ายพลังงาน เป็นระยะเวลา 2 เดือน
ส่งผลให้ปริมาณการขายไฟฟ้าให้กับการไฟฟ้าลดลงจาก 324,099 MW-hr ปี 2557 เหลือ
300,292 MW-hr ปี 2558 ทำให้รายได้จากการขายลดลง
และต้นทุนต่อหน่วยเพิ่มขึ้นจากการซ่อมแซม ต้นทุนเชื้อเพลิง และค่าใช้จ่ายคงที่

(2) โรงไฟฟ้าที่น้ำพอง จังหวัดขอนแก่น ได้ดำเนินการกิจการครบ 8 ปี ซึ่งปี 2558
เป็นปีที่ครบอายุการได้รับส่งเสริมทางด้านภาษี (BOI)

(3) ราคาไฟฟ้าที่ขายให้กับการไฟฟ้าเฉลี่ยต่อหน่วยปรับตัวลดลง จาก 3,520 บาท/MW-hr ในปี
2557 เป็น 3,368 บาท/MW-hr ในปี 2558

ธุรกิจเอทานอล และธุรกิจที่เกี่ยวข้อง

ผลประกอบการธุรกิจเอทานอลลดลง เนื่องจากปริมาณการผลิตลดลง และต้นทุนต่อหน่วยที่สูงขึ้นจาก
ต้นทุนกากน้ำตาล และค่าบริหารจัดการน้ำส่า (น้ำเสียจากกระบวนการผลิต)
ถึงแม้ว่าปริมาณการขายจะเพิ่มขึ้นจาก 91.61 ล้านลิตร เป็น 97.12 ล้านลิตร

ดังนั้นในภาพรวม เมื่อพิจารณาผลประกอบการในปี 2558 บริษัทมีผลกำไรสุทธิ 815 ล้านบาท
ลดลงร้อยละ 50 เมื่อเทียบกับผลประกอบการงวดเดียวกันของปีที่ผ่านมาที่ 1,626 ล้านบาท
และเมื่อพิจารณาในส่วนของ EBITDA แล้ว บริษัทมี EBITDA ที่ 3,129 ล้านบาท ลดลงร้อยละ 19
เมื่อเทียบกับปีที่ผ่านมา ที่ 3,872 ล้านบาท

ตารางที่ 14.1 : ยอดขายน้ำตาล เอทานอล(ไม่รวมเบนซิน) และไฟฟ้า

[]

สำหรับแนวโน้มของธุรกิจในปี 2559 นั้น บริษัทคาดว่า
ผลการดำเนินงานในธุรกิจน้ำตาลจะปรับตัวดีขึ้น เนื่องจากราคาขายน้ำตาลในตลาดโลก
มีแนวโน้มปรับตัวสูงขึ้นเมื่อเทียบกับปีที่ผ่านมา
สืบเนื่องจากความกังวลด้านสภาพอากาศที่แปรปรวนส่งผลต่อปริมาณการผลิต
นอกจากนี้เศรษฐกิจโลกที่ผันผวนอาจส่งผลต่อราคาสินค้าโภคภัณฑ์รวมทั้งน้ำตาล
อย่างไรก็ตามการปรับตัวลดลงของน้ำตาล ส่วนหนึ่งได้ถูกชดเชยจากค่าเงินบาทที่อ่อนตัวลงเมื่อเทียบ
USD ในส่วนธุรกิจไฟฟ้า และเอทานอล บริษัทคาดว่าผลการดำเนินงานจะทรงตัว
เนื่องจากผลกระทบจากอากาศที่แห้งแล้งอาจส่งผลต่อปริมาณอ้อยเข้าหีบของประเทศไทยในปี 2559
อย่างไรก็ดีในส่วนของบริษัท
เนื่องจากกำลังหีบต่อวันที่สูงขึ้นจะช่วยให้อ้อยเข้าหีบใกล้เคียงกับปีที่ผ่านมา และมีวัตถุดิบกากอ้อย
และ กากน้ำตาล ใกล้เคียงกับปีที่ผ่านมาเช่นเดียวกัน